Die NG gemeente Caliztdorp'' is 'n gemeente van die Nederduitse Gereformeerde Kerk in die Sinode van Wes-Kaapland met as middelpunt die gelyknamige dorp in die Klein-Karoo aan die voet van die Swartberge. Die gemeente is op 22 Februarie 1873 gestig, maar reeds in 1845 is Buffelsvlei as kerkplaas uitgegee en wel as ’n verafgeleë buitewyk van Mosselbaai. In 1852 is Oudtshoorn afgestig, en van toe af tot 1873 was Calitzdorp ’n buitewyk van laasgenoemde gemeente. Die dienste is in die begin onder die lemoenbome gehou, nie ver van waar die brug nou oor die by die dorp rivier gaan nie. Die eerste kerkgebou is op 7 Junie 1857 ingewy en as gevolg hiervan besluit die kerkraad van Oudtshoorn om voortaan twee maal per jaar hier nagmaal te bedien. Maar intussen het die plan posgevat om hier ’n afsonderlike gemeente gestig te kry en met dié doel is ’n versoekskrif, vergesel van ’n waarborglys vir £185, op 22 April 1867 aan die kerkraad voorgelê. Ds. T.J. van der Riet van Mosselbaai en ds. Dirk van Velden van Ladismith het die ou kerk se hoeksteen op 20 Februarie 1856 gelê.